CELEX: 
Language: lv
Date: 2021-06-22 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz izkraušanas pienākuma specifikācijām, kas attiecas uz lasi Baltijas jūrā 2021.–2023. gada periodā, papildina Regulu (ES) 2016/1139

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Viens no kopējās zivsaimniecības politikas (KZP) galvenajiem mērķiem ir pakāpeniski izskaust izmetumus visās Eiropas Savienības (ES) zvejniecībās, īstenojot izkraušanas pienākumu, kas paredzēts Regulā (ES) Nr. 1380/2013 par KZP
                  1
                (turpmāk “KZP pamatregula”). Labākai pieejamo resursu izmantošanai iecerētais mērķis sasaucas ar sabiedrības prasību izbeigt praksi, kad tirdzniecībai derīgas zivis tiek izmestas atpakaļ jūrā. Ietekmes novērtējumā
                  2
               , kas veikts par jaunāko KZP reformu, atzīts, ka liels izmetumu apjoms ir viens no būtiskajiem faktoriem, kuru ietekmē KZP nenodrošina pietiekamu vidisko ilgtspēju. Izmetumi joprojām ir problēma daudzās Baltijas jūras zvejniecībās
                  3
               .
            
            
               Saskaņā ar KZP pamatregulas 15. panta 1. punktu izkraušanas pienākumu Baltijas jūrā piemēro visām sugām, kurām noteikti nozvejas limiti. Minētā regula paredz arī vairākus noteikumus, kuru mērķis ir atvieglot izkraušanas pienākuma izpildi, proti, tā paredz īpašus elastības mehānismus, kas jāaktivizē, izmantojot daudzgadu plānus vai – ja daudzgadu plānu nav – tā sauktos izmetumu plānus. Šie izmetumu plāni ir pagaidu pasākums, kura ilgums ir trīs gadi, un tos var atjaunot vienu reizi. Šādi pagaidu izmetumu plāni, kas attiecas uz lasi Baltijas jūrā, tika pieņemti 2014.
                  4
                un 2017. gadā
                  5
               . Jaunāko izmetumu plānu beidza piemērot 2020. gada 31. decembrī. 
            
            
               Lai atvieglotu izkraušanas pienākuma izpildi, Baltijas jūras daudzgadu plāna
                  6
                (grozīts ar Regulu (ES) 2020/1781
                  7
               ) 7. panta 1. punkta a) apakšpunkts pilnvaro Komisiju uz dalībvalstu iesniegta kopīga ieteikuma pamata pieņemt atbrīvojumus no izkraušanas pienākuma piemērošanas attiecībā uz visām sugām, uz kurām attiecas izkraušanas pienākums un kuras aptver daudzgadu plāns, arī lasi, ja zinātniskie pierādījumi apliecina augstus izdzīvošanas rādītājus, ņemot vērā zvejas rīku, zvejas prakses un ekosistēmas raksturlielumus. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Lai īstenotu reģionalizētu pieeju, Baltijas jūras piekrastes dalībvalstis ir izveidojušas reģionālu Baltijas jūras zivsaimniecības forumu (BALTFISH). 
            
            
               Strādājot pie kopīgajiem ieteikumiem, BALTFISH apspriedās ar Baltijas jūras konsultatīvo padomi (BSAC). 
            
            
               2020. gada 12. maijā BALTFISH iesniedza kopīgu ieteikumu, kurā prasīts pagarināt spēkā esošo augstas izdzīvotības atbrīvojumu attiecībā uz lasi, izņemot lašus, kas nozvejoti ar pontonmurdiem, kuriem nav piestiprināts bezmezglu linuma maiss. Turklāt kopējais atbrīvoto lašu apjoms būtu jāuztur mazs. 
            
            
               2020. gada 18.–22. maijā
                  8
                ZZTEK ekspertu darba grupa 20-04 novērtēja iesniegtos dokumentus. ZZTEK norādīja, ka saskaņā ar kopīgo ieteikumu 2017.–2019. gada periodā no zvejas rīkiem, uz kuriem attiecas spēkā esošais atbrīvojums, izmesti 0,7 %–4,3 % lašu. Jaunā informācija, kas sniegta, lai pamatotu kopīgo ieteikumu, galvenokārt attiecas uz pontonmurdiem, kam ir piestiprināts bezmezglu linuma maiss. Attiecībā uz pontonmurdiem ZZTEK minēja, ka iesniegtajā pētījumā ir norādīts, ka tādu pontonmurdu gadījumā, kam nav piestiprināts bezmezglu linuma maiss, izdzīvotības rādītājs ir 29 %, bet tad, ja tie ar šādu maisu ir aprīkoti, – 52 %. ZZTEK arī norādīja: pētījumā apgalvots, ka (relatīvi augstais) mirstības rādītājs ir saistīts ar ārkārtīgi augstu dabisko mirstību (22 %), kas konstatēta pētījuma apgabalā. ZZTEK atzīmēja, ka pierādījumi liecina, ka pontonmurdi, kam ir piestiprināts bezmezglu linuma maiss, varētu mazāk kaitēt lašiem, kurus pēc manipulēšanas atbrīvo. Attiecībā uz zveju ar murdiem ZZTEK norādīja, ka lašus var viegli vienu pa vienam no zvejas rīka “zivju maisa” (ar roku) izņemt un atbrīvot. Turklāt ZZTEK atsaucās uz iesniegto pētījumu
                  9
                par to lašu izdzīvotību, kas nozvejoti ar murdiem; tajā lēsts, ka izdzīvotība pēc nozvejas un atbrīvošanas ir 89 %. Bez tam ZZTEK atzīmēja: iepriekšējā, 2014. gada
                  10
                novērtējumā tā ir norādījusi, ka par tradicionāliem murdiem un kūriem pierādījumi liecina, ka tūlītēja izmetumu mirstība parasti ir mazāka nekā 10 %. Tomēr ZZTEK secināja, ka nav pietiekamu pierādījumu par venteriem / zivju ķeramajiem groziem un stāvvadiem, taču uzskatīja par pamatotu pieņemt, ka mirstība būs zema. 
            
            
               Pēc ZZTEK novērtējuma Komisija lūdza BALTFISH no jauna izvērtēt atbrīvojuma nepieciešamību, ņemot vērā ļoti mazo laša izmetumu apjomu, un apstiprinošas atbildes gadījumā paskaidrot, ko BALTFISH uzskata par mazu atbrīvoto lašu apjomu. BALTFISH atbildēja 2020. gada 15. septembrī, nosūtot atjauninātu kopīgo ieteikumu, kurš datēts ar 2020. gada 8. septembri un kurā uzsvērts, ka atbrīvojums dod stimulu izmantot selektīvākus un mazietekmējošus zvejas rīkus, kad tiek zvejotas citas sugas, nevis lasis. Turklāt kopīgajā ieteikumā norādīts, ka atbrīvojums potenciāli samazinātu putnu un zīdītāju piezveju un dažos reģionos ļautu aizsargāt savvaļas laša krājumus, jo nozvejotie savvaļas laši tiktu atbrīvoti un tiktu paturēti tikai audzētie laši. Visbeidzot, atbrīvojums atvieglotu kvotu pārvaldību, jo īpaši ļaujot zvejniekiem atbrīvot savvaļas lašus un paturēt audzētos lašus. BALTFISH turklāt ierosināja atbrīvojumu ierobežot līdz 8 % no katras dalībvalsts gada laša kvotas. Šis ierobežojums vēl vairāk samazinātu minētā atbrīvojuma iespējamo negatīvo ietekmi uz krājumiem.
            
            
               Turklāt BATFISH nosūtīja otro kopīgā ieteikuma atjauninājumu, kurš datēts ar 2021. gada 16. martu un kurā ņemts vērā iepriekš minētais ZZTEK novērtējums EWG 20-04 par venteriem / zivju ķeramajiem groziem un stāvvadiem. Venteri / zivju ķeramie grozi kopīgajā ieteikumā vairs nav iekļauti. Attiecībā uz stāvvadiem BALTFISH paskaidroja, ka stāvvadi ir murdu apakškategorija un bija iekļauti 2006. gada pētījumā, ko ZZTEK novērtēja 2014. gadā, kaut arī stāvvadi pētījumā nav skaidri minēti. Turklāt notiek vēl citi pētījumi, un relevantie dati līdz 2023. gada maijam tiks iesniegti novērtēšanai ZZTEK. Visbeidzot, BALTFISH grozīja atbrīvojuma ierobežojumu līdz 8 % no laša nozvejas, kas gadā gūta no katras dalībvalsts laša kvotas. Zvejniecības un akvakultūras ekspertu grupas apspriedēs tika norādīts, ka atbilstoši kopīgajam ieteikumam atbrīvojuma tvērums būtu jānosaka, pamatojoties uz 2014. gadā pieņemto atbrīvojumu, nevis 2017. gadā pieņemto atbrīvojumu, jo lasis potenciāli var tikt piezvejots visās Baltijas jūras zvejniecībās, kas izmanto zvejas rīkus, uz kuriem attiecas atbrīvojums.   
            
            
               Pamatojoties uz ZZTEK veikto izvērtējumu, atjaunināto kopīgo ieteikumu un Komisijas dienestu veikto iekšējo novērtējumu, Komisija uzskata, ka iesniegtais kopīgais ieteikums ir saskaņā ar Regulas (ES) 2016/1139 7. panta 1. punkta a) apakšpunktu, kā izklāstīts iepriekš, un atbilst Regulas (ES) Nr. 1380/2013 15. panta 4. punkta b) apakšpunktam. Tomēr atkāpei vajadzētu būt ierobežotai laikā, un ZZTEK ierosinātā papildu informācija būtu jāsniedz laikus pirms šīs atkāpes piemērošanas termiņa beigām. Sniegtā informācija tiks ņemta vērā, novērtējot iespējamo atkāpes pagarināšanu dažādiem zvejas rīku tipiem. 
            
            
               Izdzīvotības atbrīvojumu, kas lasim noteikts, pamatojoties uz Komisijas Deleģēto regulu (ES) 2018/211, beidza piemērot 2020. gada 31. decembrī. Atbrīvojums tieši ietekmē Savienības kuģu zvejas sezonas plānošanu un saistītās saimnieciskās darbības. Tāpēc, lai nodrošinātu juridisko nepārtrauktību, ir lietderīgi šo regulu piemērot ar atpakaļejošu spēku no 2021. gada 1. janvāra.
            
            
               3.
                     DELEĢĒTĀ AKTA JURIDISKIE ASPEKTI
            
            
               Ierosināto pasākumu kopsavilkums
            
            
               Galvenais juridiskais pasākums ir tādu pasākumu pieņemšana, kas atvieglo izkraušanas pienākuma īstenošanu. Regulā norādītas sugas un zvejniecības, kurām piemēro īpašus pasākumus un ar augstu izdzīvotības rādītāju saistītos atbrīvojumus. 
            
            
               Juridiskais pamats
            
            
               Eiropas Parlamenta un Padomes Regulas (ES) 2016/1139 7. panta 1. punkta a) apakšpunkts.
            
         
         
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē.
            
            
               Proporcionalitātes princips
            
            
               Priekšlikums ietilpst to deleģēto pilnvaru tvērumā, kas Komisijai piešķirtas ar Regulas (ES) 2016/1139 7. panta 1. punkta a) apakšpunktu, un paredz vienīgi tādus pasākumus, kas ir vajadzīgi, lai sasniegtu šo pilnvaru piešķiršanas mērķi.
            
            
               Juridiskā instrumenta izvēle
            
            
               Ierosinātais juridiskais instruments: Komisijas deleģētā regula.
            
            
               Citi instrumenti nebūtu piemēroti šāda iemesla dēļ: Komisijai ir piešķirtas pilnvaras pieņemt ar augstu izdzīvotību pamatotus atbrīvojumus no izkraušanas pienākuma, šim nolūkam izmantojot deleģētos aktus. Dalībvalstis, kas ir tieši ieinteresētas attiecīgo zvejniecību pārvaldībā, ir iesniegušas kopīgo ieteikumu. Pasākumi, kas paredzēti kopīgajā ieteikumā un iekļauti šajā priekšlikumā, ir pamatoti ar labāko pieejamo zinātnisko ieteikumu un atbilst visām prasībām, kuras noteiktas Regulas (ES) Nr. 1380/2013 18. panta 5. punktā.
            
            
               KOMISIJAS DELEĢĒTĀ REGULA (ES) …/..
            
            
               (22.6.2021),
            
            
               ar ko attiecībā uz izkraušanas pienākuma specifikācijām, kas attiecas uz lasi Baltijas jūrā 2021.–2023. gada periodā, papildina Regulu (ES) 2016/1139
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2016/1139 (2016. gada 6. jūlijs), ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007
                  11
               , un jo īpaši tās 7. panta 1. punkta a) apakšpunktu,
            
            
               tā kā:
            
            
               (1)Regulas (ES) Nr. 1380/2013
                  12
                mērķis ir visās Savienības zvejniecībās pakāpeniski izskaust izmetumus, īstenojot izkraušanas pienākumu attiecībā uz tādu sugu nozvejām, kurām noteikti nozvejas limiti. 
            
            
               (2)Saskaņā ar Regulas (ES) Nr. 1380/2013 15. panta 1. punkta a) apakšpunktu izkraušanas pienākumu laša zvejniecībām Baltijas jūrā piemēro no 2015. gada 1. janvāra. 
            
            
               (3)Regulas (ES) Nr. 1380/2013 15. panta 6. punkts paredz: ja nav izveidoti daudzgadu plāni saskaņā ar minētās regulas 9. pantu, Komisija ir pilnvarota pieņemt izmetumu plānus, kas precizē, kā pildāms izkraušanas pienākums. Plāna sākotnējais termiņš ir trīs gadi, un to var atjaunot uz vēl vienu trīs gadu periodu. Minētie izmetumu plāni ir jāpieņem, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm.
            
            
               (4)Ar Komisijas Deleģēto regulu (ES) Nr. 1396/2014
                  13
                tika izveidots izmetumu plāns attiecībā uz laša, reņģes, brētliņas un mencas zvejniecībām Baltijas jūrā. Minētais izmetumu plāns ietvēra atbrīvojumu no izkraušanas pienākuma, īpaši attiecībā uz lasi, jo šī suga uzrāda augstus izdzīvotības rādītājus, kā paredzēts Regulas (ES) Nr. 1380/2013 15. panta 4. punkta b) apakšpunktā. Regulas (ES) Nr. 1396/2014 piemērošanas termiņš beidzās 2017. gada 31. decembrī. Minētais atbrīvojums attiecībā uz lasi Baltijas jūrā tika atjaunots ar Komisijas Deleģēto regulu (ES) 2018/211
                  14
               , kuras piemērošanas termiņš beidzās 2020. gada 31. decembrī. 
            
            
               (5)Ar Regulu (ES) 2016/1139 ir izveidots daudzgadu plāns Baltijas jūrā apzvejotiem krājumiem, un tajā ir paredzēti detalizēti noteikumi, kā īstenojams izkraušanas pienākums attiecībā uz minētajiem krājumiem, arī lasi. Minētās regulas 7. panta 1. punkta a) apakšpunkts pilnvaro Komisiju pieņemt deleģētos aktus, lai minēto regulu papildinātu ar sīkākiem minētā pienākuma elementiem, kas saistīti ar augstiem izdzīvotības rādītājiem.
            
            
               (6)Dānija, Vācija, Igaunija, Latvija, Lietuva, Polija, Somija un Zviedrija ir tiešā veidā ieinteresētas Baltijas jūras zvejniecību pārvaldībā. Minētās dalībvalstis 2020. gada 12. maijā pēc apspriešanās ar Baltijas jūras konsultatīvo padomi iesniedza Komisijai kopīgu ieteikumu
                  15
               . Attiecīgās zinātniskās struktūras ir devušas zinātnisku ieguldījumu. Kopīgais ieteikums tika atjaunināts 2020. gada 8. septembrī un 2021. gada 16. martā.
            
         
         
            
               (7)Grozītajā kopīgajā ieteikumā ierosināts, ka Komisijas Deleģētajā regulā (ES) 2018/211 paredzēto atbrīvojumu no izkraušanas pienākuma attiecībā uz lasi, kas nozvejots ar noteiktiem pasīviem zvejas rīkiem, būtu jāturpina piemērot arī pēc 2020. gada 31. decembra. Tas dod stimulu izmantot selektīvākus un mazietekmējošus zvejas rīkus, kad tiek zvejotas citas sugas, nevis lasis. Turklāt atbrīvojums potenciāli samazinātu putnu un zīdītāju piezveju. Dažos reģionos tas arī atvieglotu kvotu pārvaldību un ļautu aizsargāt savvaļas laša krājumus, jo nozvejotie savvaļas laši tiktu atbrīvoti un tiktu paturēti tikai audzētie laši. Tomēr atbrīvojums vairs nebūtu jāattiecina uz venteriem / zivju ķeramajiem groziem un būtu jāiekļauj tikai tādi pontonmurdi, kam ir piestiprināts bezmezglu linuma maiss (“Vittjanpåse”). Turklāt, lai vēl vairāk samazinātu minētā atbrīvojuma iespējamo negatīvo ietekmi uz krājumu, kopīgajā ieteikumā ierosināts, ka atbrīvojums būtu jāierobežo līdz 8 % no nozvejas, kas gadā gūta no katras dalībvalsts laša kvotas. Visbeidzot, Zvejniecības un akvakultūras ekspertu grupas apspriedēs ticis norādīts, ka atbilstoši kopīgajam ieteikumam atbrīvojums būtu jāattiecina uz lasi, kas nozvejots visās zvejniecībās, kurās izmanto attiecīgos pasīvos zvejas rīkus.
            
            
               (8)Zivsaimniecības zinātnes, tehnikas un ekonomikas komiteja (ZZTEK) pārskatīja kopīgajā ieteikumā
                  16
                sniegtos zinātniskos pierādījumus. ZZTEK atgādināja par savu iepriekšējo novērtējumu
                  17
               , ko tā veikusi attiecībā uz murdiem un kūriem, un vēlreiz norādīja, ka ir vajadzīga plašāka informācija, lai apstiprinātu izdzīvotības pieņēmumus attiecībā uz venteriem / zivju ķeramajiem groziem un stāvvadiem. Tāpēc atjauninātajā kopīgajā ieteikumā venteri / zivju ķeramie grozi vairs nav iekļauti. Turklāt dalībvalstis paskaidroja, ka iepriekš iesniegtajos datos bija iekļauti dati par stāvvadiem, kaut arī attiecīgajā pētījumā stāvvadi nav skaidri minēti, un ka tiek veikti papildu pētījumi. Tāpēc dalībvalstis apņēmās pirms šā deleģētā akta piemērošanas termiņa beigām iesniegt vairāk informācijas par to lašu izdzīvotības rādītājiem, kas nozvejoti ar stāvvadiem. Tā kā ZZTEK savā iepriekšējā novērtējumā ir norādījusi, ka stāvvadi darbojas līdzīgi kā murdi un kūri, un dalībvalstis kopīgajā ieteikumā ir apņēmušās turpināt izpēti, atbrīvojumu būtu jāturpina piemērot. Attiecībā uz pontonmurdiem ZZTEK norādīja, ka pontonmurdi, kam ir piestiprināts bezmezglu linuma maiss, varētu būt mazāk kaitējoši nekā tie, kam šāda maisa nav. Rezultāti liecina, ka to lašu izdzīvotības rādītājs, kas nozvejoti ar pontonmurdiem, kuriem ir piestiprināts bezmezglu linuma maiss, ir 52 %, taču atkarībā no vides apstākļiem šis izdzīvotības rādītājs varētu būt ievērojami augstāks. Tiek īstenoti turpmāki pētniecības projekti. 
            
            
               (9)Kopīgajā ieteikumā ierosinātie pasākumi ir saskaņā ar Regulas (ES) Nr. 1380/2013 15. panta 4. punkta b) apakšpunktu, un tāpēc atbilstoši Regulas (ES) Nr. 1380/2013 18. panta 3. punktam un Regulas (ES) 2016/1139 7. panta 1. punkta a) apakšpunktam tos var iekļaut šajā regulā. Tomēr, pamatojoties uz ZZTEK novērtējumu, šis atbrīvojums būtu jānosaka tikai uz laiku un attiecīgajām dalībvalstīm laikus pirms šīs regulas piemērošanas termiņa beigām būtu jāsniedz relevantā papildu informācija un dati, ko ierosinājusi ZZTEK.
            
            
               (10)Ņemot vērā iepriekš minēto, šīs regulas darbības ilgums būtu jāierobežo līdz trim gadiem, lai nodrošinātu atjauninātu atbrīvojuma un attiecīgo zvejniecību attīstības novērtējumu.  
            
            
               (11)Ar Komisijas Deleģēto regulu (ES) 2018/211 piešķirtais atbrīvojums zaudēja spēku 2020. gada 31. decembrī, tāpēc, lai nodrošinātu juridisko nepārtrauktību, šī regula būtu jāpiemēro no 2021. gada 1. janvāra. Juridiskās noteiktības labad un steidzamības kārtā šai regulai būtu jāstājas spēkā nākamajā dienā pēc tās publicēšanas,
            
            
               IR PIEŅĒMUSI ŠO REGULU.
            
            
               1. pants 
                  Priekšmets un darbības joma
            
            
               Šajā regulā ir izklāstīti noteikumi, ko piemēro izkraušanas pienākumam attiecībā uz lasi, kas 2021.–2023. gada periodā nozvejots Baltijas jūrā. 
            
            
               2. pants 
                  Definīcijas
            
            
               Šajā regulā piemēro šādu definīciju:
            
            
               “Baltijas jūra” ir ICES IIIb, IIIc un IIId rajons, kā noteikts Regulas (ES) Nr. 1380/2013 4. panta 2. punkta b) apakšpunktā.
            
            
               3. pants 
                  Atbrīvojums attiecībā uz sugām, kuru izdzīvotība ir augsta
            
            
               1.
                     Regulas (ES) Nr. 1380/2013 15. panta 4. punkta b) apakšpunktā minēto atbrīvojumu, kas attiecas uz sugām, kurām ir augsti izdzīvotības rādītāji, piemēro lasim, kas nozvejots ar kūriem, stāvvadiem un visu citu veidu murdiem, izņemot pontonmurdus, kam nav piestiprināts bezmezglu linuma maiss.
            
            
               2. Šā panta 1. punktā minētais atbrīvojums nepārsniedz 8 % no laša kopējās gada nozvejas, kas gūta no katras dalībvalsts laša kvotas.
            
            
               3. Lašus, kas nozvejoti saskaņā ar 1. punktā noteikto atbrīvojumu, nekavējoties atlaiž atpakaļ jūrā. 
            
            
               4. pants 
                  Nobeiguma noteikumi
            
            
               Dalībvalstis, kas ir tieši ieinteresētas attiecīgo zvejniecību pārvaldībā, līdz 2023. gada 1. maijam iesniedz Komisijai papildu zinātnisko informāciju, kas ļautu novērtēt ar stāvvadiem un pontonmurdiem, kam piestiprināts bezmezglu linuma maiss, nozvejota laša izmetumu izdzīvotības aplēses reprezentativitāti un kvalitāti, kā arī informāciju par mirstību pēc atbrīvošanas.
            
            
               5. pants 
                  Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. 
            
            
               To piemēro no 2021. gada 1. janvāra līdz 2023. gada 31. decembrim. Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē, 22.6.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Starptautiskās Jūras pētniecības padomes (ICES) 2020. gada ieteikums “Baltic Sea Ecoregion Fisheries Overview”, 2020. gada 3. decembris; ICES 2020. gada ieteikums “Baltic Sea Ecoregion Ecosystem overview”, 2020. gada 10. decembris.
               
               
                  
                     (4)
                  
                        Komisijas Deleģētā regula (ES) Nr. 1396/2014 (2014. gada 20. oktobris), ar kuru izveido izmetumu plānu zvejniecībām, kas darbojas Baltijas jūrā (OV L 370, 30.12.2014., 40. lpp.).
               
               
                  
                     (5)
                  
                        Komisijas Deleģētā regula (ES) 2018/211 (2017. gada 21. novembris), ar kuru izveido izmetumu plānu attiecībā uz lasi Baltijas jūrā (OV L 41, 14.2.2018., 1. lpp.).
               
               
                  
                     (6)
                  
                        Eiropas Parlamenta un Padomes Regula (ES) 2016/1139 (2016. gada 6. jūlijs), ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto (OV L 191, 15.7.2016., 1. lpp.).
               
               
                  
                     (7)
                  
                        Eiropas Parlamenta un Padomes Regula (ES) 2020/1781 (2020. gada 25. novembris), ar ko groza Regulu (ES) 2016/1139 attiecībā uz zvejas kapacitātes samazināšanu Baltijas jūrā un Regulu (ES) Nr. 508/2014 attiecībā uz galīgu zvejas darbību pārtraukšanu Baltijas jūras austrumdaļas krājuma mencu, Baltijas jūras rietumdaļas krājuma mencu un Baltijas jūras rietumdaļas krājuma reņģi zvejojošās flotēs (OV L 400, 30.11.2020., 1. lpp.).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        OV L 191, 15.7.2016., 1. lpp.
               
               
                  
                     (12)
                  
                        Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
               
               
                  
                     (13)
                  
                        Komisijas Deleģētā regula (ES) Nr. 1396/2014 (2014. gada 20. oktobris), ar kuru izveido izmetumu plānu zvejniecībām, kas darbojas Baltijas jūrā (OV L 370, 30.12.2014., 40. lpp.).
               
               
                  
                     (14)
                  
                        Komisijas Deleģētā regula (ES) 2018/211 (2017. gada 21. novembris), ar kuru izveido izmetumu plānu attiecībā uz lasi Baltijas jūrā (OV L 41, 14.2.2018., 1. lpp.).
               
               
                  
                     (15)
                  
                        “BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32)”, nosūtīts 2020. gada 12. maijā. Atjaunināta, 2020. gada 8. septembra redakcija, kas nosūtīta 2020. gada 15. septembrī, un 2021. gada 16. marta redakcija.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.